title: Deċiżjoni tal-Kunsill (PESK) 2017/1342 tas-17 ta' Lulju 2017 li temenda u testendi d-Deċiżjoni 2013/233/PESK dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya)

text:
               18.7.2017

               MT

               Il-Ġurnal Uffiċjali tal-Unjoni Ewropea

               L 185/60

         DEĊIŻJONI TAL-KUNSILL (PESK) 2017/1342
   tas-17 ta' Lulju 2017
   li temenda u testendi d-Deċiżjoni 2013/233/PESK dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' Mejju 2013, il-Kunsill adotta d-Deċiżjoni 2013/233/PESK (1) li tistabbilixxi l-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya).

               (2)

               Fid-19 ta' Jannar 2016, il-Kumitat Politiku u ta' Sigurtà (KPS) qabel li juża l-qafas eżistenti ta' EUBAM Libya biex jiġi ppjanat impenn ċivili possibbli mil-lat tal-Politika ta' Sigurtà u ta' Difiża Komuni u tar-Riforma tas-Settur tas-Sigurtà mal-Gvern Libjan ta' Kunsens Nazzjonali fuq it-talba tiegħu, b'kontribut għall-isforzi tal-Missjoni ta' Appoġġ tan-Nazzjonijiet Uniti fil-Libja (UNSMIL), u abbażi ta' dak qabel li jestendi l-mandat ta' EUBAM Libya għal sitt xhur. Sussegwentement, fil-15 ta' Frar 2016, il-Kunsill adotta d-Deċiżjoni (PESK) 2016/207 (2) li estendiet EUBAM Libya sal-21 ta' Awwissu 2016.

               (3)

               Fl-4 ta' Awwissu 2016, il-Kunsill adotta d-Deċiżjoni (PESK) 2016/1339 (3) li emendat id-Deċiżjoni 2013/233/PESK u estendietha sal-21 ta' Awwissu 2017.

               (4)

               Id-Dikjarazzjoni ta' Malta mill-membri tal-Kunsill Ewropew dwar l-aspetti esterni tal-migrazzjoni tat-3 ta' Frar 2017 enfasizzat b'mod partikolari li l-isforzi biex tiġi stabbilizzata l-Libja issa huma aktar importanti minn qatt qabel u li l-Unjoni ser tagħmel l-almu tagħha biex tikkontribwixxi għal dak l-objettiv. Fil-Libja, it-tisħiħ tal-kapaċitajiet huwa essenzjali biex l-awtoritajiet ikunu jistgħu jiksbu kontroll fuq il-fruntieri tal-art u tal-baħar u biex ikunu jistgħu jikkumbattu l-attivitajiet ta' tranżitu u ta' faċilitazzjoni tad-dħul klandestin.

               (5)

               Fil-konklużjonijiet tiegħu dwar il-Libja tas-6 ta' Frar 2017, il-Kunsill reġa' kkonferma b'mod partikolari, l-appoġġ sħiħ tiegħu għall-UNSMIL u kkonkluda li l-EUBAM Libya ser tkompli tinvolvi u tassisti lill-awtoritajiet Libjani bil-ħsieb tal-possibbiltà ta' missjoni ċivili futura, meta l-kundizzjonijiet jippermettu, fil-qasam tal-pulizija, l-istat tad-dritt u l-ġestjoni tal-fruntieri.

               (6)

               Fl-4 ta' Lulju 2017, il-KPS qabel, abbażi tar-rieżami strateġiku tal-missjoni, li jestendi l-mandat ta' EUBAM Libya sal-31 ta' Diċembru 2018.

               (7)

               Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, (“RGħ”) għandu jitħalla jirrilaxxa lill-Europol, il-Frontex, in-Nazzjonijiet Uniti u l-Interpol informazzjoni klassifikata ġġenerata għall-finijiet ta' EUBAM Libya, f'konformità mad-Deċiżjoni tal-Kunsill 2013/488/UE (4).

               (8)

               Jenħtieġ għalhekk li d-Deċiżjoni 2013/233/PESK tiġi emendata skont dan.

               (9)

               EUBAM Libya ser titmexxa fil-kuntest ta' sitwazzjoni li tista' tiddeterjora u li tista' timpedixxi il-kisba tal-objettivi tal-azzjoni esterna tal-Unjoni kif indikat fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2013/233/PESK hija emendata kif ġej:

               (1)

               L-Artikolu 2 huwa sostitwit b'dan li ġej:
               “Artikolu 2
               Objettivi
               L-EUBAM Libya ser tassisti fi proċess komprensiv ta' ppjanar għar-riforma tas-settur tas-sigurtà ċivili, bil-ħsieb li ssir tħejjija għal missjoni possibbli tal-Politika ta' Sigurtà u ta' Difiża Komuni (PSDK).
               L-objettivi ta' EUBAM Libya huma li l-awtoritajiet Libjani jiġu involuti u assistiti fl-oqsma tal-ġestjoni tal-fruntieri, l-infurzar tal-liġi u s-sistema aktar ġenerali tal-ġustizzja kriminali.”.

               (2)

               Fl-Artikolu 3, il-paragrafu 1 huwa sostitwit b'dan li ġej:
               “1.   Sabiex jintlaħqu l-objettivi indikati fl-Artikolu 2, l-EUBAM Libya għandha:

                           (a)

                           tinforma l-ippjanar tal-UE għal missjoni possibbli tal-PDSK fil-qasam tar-riforma tas-settur tas-sigurtà, filwaqt li tikkoopera mill-qrib fl-isforzi tal-Missjoni ta' Appoġġ tan-Nazzjonijiet Uniti fil-Libja (UNSMIL) u tikkontribwixxi għal dawk l-isforzi, b'koordinazzjoni mal-awtoritajiet Libjani leġittimi u ma' interlokuturi rilevanti oħrajn fir-rigward tas-sigurtà;

                           (b)

                           tappoġġa l-iżvilupp tal-qafas aktar ġenerali ta' ġestjoni tal-fruntieri, inkluż il-forniment ta' kapaċità lill-pulizija kostali tal-Ministeru għall-Intern (Amministrazzjoni Ġenerali tas-Sigurtà Kostali), l-involviment tal-Gwardja tal-Kosta Libjana u t-tisħiħ tal-kuntatti mal-awtoritajiet leġittimi Libjani fuq il-fruntieri tan-Nofsinhar;

                           (c)

                           tappoġġa t-tisħiħ tal-kapaċitajiet u l-ippjanar strateġiku fil-Ministeru għall-Intern fil-qasam tal-infurzar tal-liġi fi Tripli u l-iżvilupp ta' kapaċitajiet ta' koordinazzjoni fost l-awtoritajiet Libjani rilevanti fil-ġlieda kontra l-kriminalità organizzata u t-terroriżmu;

                           (d)

                           tappoġġa t-tisħiħ tal-kapaċitajiet u l-assistenza għall-ippjanar strateġiku lill-Ministeru għall-Ġustizzja, inkluż l-istabbiliment ta' Grupp ta' Ħidma dwar ir-Riforma tal-Ġustizzja Kriminali u sottogruppi potenzjali.”.

               (3)

               Fl-Artikolu 5, il-paragrafu 7 huwa sostitwit b'dan li ġej:
               “7.   Il-Kmandant tal-Operazzjoni Ċivili, il-Kap tad-Delegazzjoni tal-Unjoni fil-Libja u l-Kap tal-Missjoni ta' EUBAM Libya għandhom jikkonsultaw lil xulxin kif meħtieġ. Il-Konsulent Prinċipali tas-Servizz Ewropew għall-Azzjoni Esterna dwar l-Ugwaljanza bejn is-Sessi għandu wkoll jiġi kkonsultat, fejn xieraq.”.

               (4)

               Fl-Artikolu 6, il-paragrafu 7 huwa sostitwit b'dan li ġej:
               “7.   Il-Kap tal-Missjoni għandu jikkoordina, kif adatt, ma' atturi oħra tal-Unjoni fuq il-post. Il-Kap tal-Missjoni għandu, mingħajr preġudizzju għal-linja tal-kmand, jirċievi gwida politika lokali mill-Kap tad-Delegazzjoni tal-Unjoni fil-Libja.”.

               (5)

               Fl-Artikolu 9, il-paragrafu1 huwa sostitwit b'dan li ġej:
               “1.   Il-KPS għandu jeżerċita, taħt ir-responsabbiltà tal-Kunsill u tar-RGħ, il-kontroll politiku u d-direzzjoni strateġika ta' EUBAM Libya. Il-Kunsill b'dan jawtorizza lill-KPS sabiex jieħu d-deċiżjonijiet rilevanti għal dak il-għan f'konformità mat-tielet paragrafu tal-Artikolu 38 TUE. Dik l-awtorizzazzjoni għandha tinkludi s-setgħat għall-ħatra ta' Kap tal-Missjoni, fuq proposta mir-RGħ, u għall-emendar tad-dokumenti ta' ppjanar. Is-setgħat ta' deċiżjoni fir-rigward tal-objettivi u tat-terminazzjoni ta' EUBAM Libya għandhom jibqgħu f'idejn il-Kunsill.”.

               (6)

               Fl-Artikolu 11, il-paragrafu 4 huwa sostitwit b'dan li ġej:
               “4.   Il-persunal ta' EUBAM Libya għandu jingħata taħriġ mandatorju dwar is-sigurtà qabel ma jibda dmirijietu, f'konformità mad-dokumenti ta' pjanar. Huwa għandu jingħata wkoll taħriġ regolari ta' aġġornament, fuq il-post tal-operazzjonijiet, li jkun organizzat mill-Uffiċjal tas-Sigurtà tal-Missjoni.”.

               (7)

               Fl-Artikolu 13(1), l-aħħar paragrafu huwa sostitwit b'dan li ġej:
               “L-ammont ta' referenza finanzjarja maħsub biex ikopri n-nefqa relatata ma' EUBAM Libya għall-perijodu mit-22 ta' Awwissu 2016 sat-30 ta' Novembru 2017 għandu jkun ta' EUR 17 000 000.”.

               (8)

               Fl-Artikolu 15, il-paragrafu 4 huwa sostitwit b'dan li ġej:
               “4.   Ir-RGħ għandu jkun awtorizzat jirrilaxxa lill-Europol u l-Frontex informazzjoni klassifikata tal-UE ġġenerata għall-finijiet ta' EUBAM Libya, f'konformità mad-Deċiżjoni 2013/488/UE.”.

               (9)

               Fl-Artikolu 15, jiżdiedu l-paragrafi li ġejjin:
               “5.   Ir-RGħ għandu jkun awtorizzat jirrilaxxa lin-NU informazzjoni klassifikata tal-UE sal-livell ‘RESTREINT UE/EU RESTRICTED’ iġġenerata għall-finijiet ta' EUBAM Libya, f'konformità mad-Deċiżjoni 2013/488/UE.
               6.   Ir-RGħ għandu jkun awtorizzat li jirrilaxxa lill-INTERPOL informazzjoni klassifikata tal-UE ġġenerata għall-finijiet ta' EUBAM Libya, f'konformità mad-Deċiżjoni 2013/488/UE. Sakemm jiġi konkluż ftehim bejn l-Unjoni u l-INTERPOL, EUBAM Libya tista' tirrilaxxa tali informazzjoni lill-Uffiċċji Ċentrali Nazzjonali tal-INTERPOL tal-Istati Membri, f'konformità mal-arranġamenti li għandhom jiġu konklużi bejn il-Kmandant ta' Operazzjoni Ċivili u l-Kap tal-Uffiċċju Ċentrali Nazzjonali rilevanti.
               7.   Ir-RGħ għandu jkun awtorizzat li jikkonkludi l-arranġamenti meħtieġa għall-implimentazzjoni tad-dispożizzjonijiet rigward l-iskambju tal-informazzjoni f'dan l-Artikolu.
               8.   Ir-RGħ jista' jiddelega l-awtorizzazzjonijiet għar-rilaxx tal-informazzjoni kif ukoll il-kapaċità li jiġu konklużi l-arranġamenti msemmija f'dan l-Artikolu lil persuni li jinsabu taħt l-awtorità tar-RGħ, lill-Kmandant ta' Operazzjoni Ċivili u/jew lill-Kap tal-Missjoni.”.

               (10)

               Fl-Artikolu 16, it-tieni paragrafu jiġi sostitwit b'dan li ġej:
               “Hija għandha tapplika sal-31 ta' Diċembru 2018.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-17 ta' Lulju 2017.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2013/233/PESK tat-22 ta' Mejju 2013 dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (ĠU L 138, 24.5.2013, p. 15).

      (2)  Id-Deċiżjoni tal-Kunsill (PESK) 2016/207 tal-15 ta' Frar 2016 li temenda d-Deċiżjoni 2013/233/PESK dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (ĠU L 39, 16.2.2016, p. 45).

      (3)  Id-Deċiżjoni tal-Kunsill (PESK) 2016/1339 tal-4 ta' Awwissu 2016 li temenda u testendi d-Deċiżjoni 2013/233/PESK dwar il-Missjoni tal-Unjoni Ewropea ta' Assistenza għall-Ġestjoni Integrata tal-Fruntieri fil-Libja (EUBAM Libya) (ĠU L 212, 5.8.2016, p. 111).

      (4)  Id-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: 2013/549/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima VIII — L-Ombudsman Ewropew

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/133

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima VIII — L-Ombudsman Ewropew
   (2013/549/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0231/2012) (2),

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7–0094/2013),

               1.

               Jagħti l-kwittanza lill-Ombudsman Ewropew għall-implimentazzjoni tal-baġit tiegħu għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 68, 15.3.2011.

      (2)  ĠU C 348, 14.11.2012, p. 1.

      (3)  ĠU C 344, 12.11.2012, p. 1.

      (4)  ĠU C 348, 14.11.2012, p. 130.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2011, Taqsima VIII — L-Ombudsman Ewropew
      IL-PARLAMENT EWROPEW,

                  —

                  wara li kkunsidra l-baġit ġenerali tal-Unjoni Ewropea għas-sena finanzjarja 2011 (1),

                  —

                  wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2011 (COM(2012) 436 — C7–0231/2012) (2),

                  —

                  wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2011, flimkien mat-tweġibiet tal-istituzzjonijiet (3),

                  —

                  wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2011 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra tal-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7–0094/2013),

                  1.

                  Jinnota b’sodisfazzjon li, fir-rapport annwali tagħha dwar l-2011, il-Qorti tal-Awdituri osservat li ma ġiet identifikata l-ebda dgħufija sinifikanti fir-rigward tat-temi awditjati relatati mar-riżorsi umani u l-proċeduri ta’ akkwist għall-Ombudsman Ewropew (“l-Ombudsman”);

                  2.

                  Jilqa’ l-fatt li, abbażi tal-ħidma ta’ awditjar tagħha, il-Qorti tal-Awdituri kkonkludiet li l-pagamenti kollha kemm huma għas-sena li ntemmet fil-31 ta’ Diċembru 2011 għan-nefqa amministrattiva u ta’ tip ieħor tal-istituzzjonijiet u tal-korpi kienu ħielsa minn żbalji materjali;

                  3.

                  Jisħaq fuq il-fatt li l-baġit tal-Ombudsman hu wieħed purament amministrattiv u, fl-2011, kien jammonta għal EUR 9 427 395, b’EUR 7 318 795 allokati għat-Titolu 1 (infiq relatat ma’ persuni li jaħdmu mal-istituzzjoni), EUR 1 469 200 attribwiti għat-Titolu 2 (bini, għamara, tagħmir u nfiq għal operat ieħor) u EUR 639 400 għat-Titolu 3 (infiq riżultat minn funzjonijiet ġenerali mħarrġa mill-istituzzjoni);

                  4.

                  Jieħu nota tal-fatt li mill-approprjazzjonijiet totali, ġew impenjati 92,54 % (89,65 % fl-2010) u tħallsu 85,62 % (84,03 % fl-2010) u jilqa’ dan it-titjib tar-rata ta’ utilizzazzjoni; jitlob li jsiru sforzi ulterjuri biex tittejjeb ir-rata ta’ utilizzazzjoni u li jsir monitoraġġ tat-tibdil li jsir;

                  5.

                  Jitlob li jiġi onorat l-obbligu biex jittejjeb l-ippjanar finanzjarju mingħajr dewmien biex tiġi żgurata implimentazzjoni baġitarja aktar effiċjenti;

                  6.

                  Ifaħħar il-Pjan ta’ Ġestjoni Annwali tal-Ombudsman għall-2011 fejn huma inklużi indikaturi ta’ prestazzjoni fundamentali biex titkejjel il-prestazzjoni tal-uffiċċju fil-ksib tal-objettivi tiegħu;

                  7.

                  Jistieden lill-Ombudsman jinkludi r-rata tas-servizzi ta’ interpretazzjoni mitluba iżda mhux użati matul dik is-sena fir-rapport annwali tal-attività li jmiss;

                  8.

                  Jilqa’ l-konklużjonijiet tal-awditur intern li l-Ombudsman implimenta tnejn mit-tliet rakkomandazzjonijiet bħala għajnuna għall-uffiċċju tal-Ombudsman biex itejjeb il-proċeduri interni tiegħu għall-ġestjoni u l-kontroll fl-ipproċessar tat-talbiet għal ħlas; jindika li għad hemm bżonn ta’ titjib fir-rigward ta’ tagħrif f’waqtu dwar il-ħlasijiet effettivi; jitlob li t-tielet rakkomandazzjoni, li tkopri tagħrif ulterjuri f’waqtu rigward il-pagamenti nnifishom, tiġi implimentata mingħajr dewmien;

                  9.

                  Jitlob li jkun hemm żieda sostanzjali tal-perċentwal tad-deċiżjonijiet dwar l-ammissibilità li jittieħdu fi żmien xahar minn meta jasal ilment, li, fl-2011, laħaq ċifra ta’ 70 %; jemmen li r-ristrutturazzjoni tal-uffiċċju tal-Ombudsman, implimentata fil-bidu tal-2012, flimkien ma’ proċedura aktar semplifikata għar-Reġistru, tista’ tikkontribwixxi biex, fis-snin li ġejjin, l-Unità għall-Ilmenti jkollha rendiment aħjar;

                  10.

                  Jinnota bi tħassib li t-tul medju tal-inkjesti kompla jiżdied fl-2011, b’66 % biss tal-każijiet magħluqa fi żmien 12-il xahar u 80 % tal-każijiet magħluqa fi żmien 18-il xahar; jitlob li din ir-rata tittejjeb sostanzjalment; jistieden lill-Ombudsman jiċċara liema perċentwal ta’ każijiet jinvolvi aktar minn ċiklu wieħed ta’ inkjesti u meta jkun hemm bżonn għal tieni ċiklu ta’ inkjesti;

                  11.

                  Jistieden lill-Ombudsman jinkludi, bil-ħsieb li jitnaqqas it-tul tal-proċeduri, indikazzjoni tal-perċentwal tar-riżorsi li jaffettwa l-ipproċessar tal-ilmenti mressqa mill-pubbliku, u l-miżuri li jikkunsidra li hemm bżonn sabiex is-servizzi jsiru aktar rapidi u effikaċi, b’mod partikolari permezz tar-riallokazzjoni tar-riżorsi, fir-rapport annwali tiegħu;

                  12.

                  Jistieden lill-Ombudsman jistipula l-modi kif jindirizza liċ-ċittadini tal-Unjoni u l-ammont ta’ fondi li jislet mill-baġit għal dan il-għan fir-rapport annwali tiegħu;

                  13.

                  Jistieden lill-uffiċċju tal-Ombudsman jinkludi tabella eżawrjenti tar-riżorsi umani kollha għad-dispożizzjoni tal-Ombudsman, imqassma skont il-kategorija, il-grad, il-ġeneru, il-parteċipazzjoni f’taħriġ professjonali u n-nazzjonalità fir-rapport annwali tal-attività li jmiss u jipprovdi s-sett sħiħ ta’ dokumenti meħtieġ għas-snin preċedenti;

                  14.

                  Jindika li r-rapport annwali dwar l-attivitajiet tal-Ombudsman fl-2011 ġie adottat mill-plenarja f’Ottubru 2012 u jinsab sodisfatt bil-kummenti li saru fih.

         (1)  ĠU L 68, 15.3.2011.

         (2)  ĠU C 348, 14.11.2012, p. 1.

         (3)  ĠU C 344, 12.11.2012, p. 1.

         (4)  ĠU C 348, 14.11.2012, p. 130.

         (5)  ĠU L 248, 16.9.2002, p. 1.

         (6)  ĠU L 298, 26.10.2012, p. 1.


title: Proċedura b'kumitat assoċjati — determinar tal-kompetenzi (interpretazzjoni tal-Artikoli 47 u 149) Deċiżjoni tal-Parlament Ewropew tad- 19 ta' Frar 2009 dwar l-interpretazzjoni ta' l-Artikoli 47 u 149 tar-Regoli ta' Proċedura tal-Parlament Ewropew dwar il-proċedura b'Kumitat assoċjati u d-determinar tal-kompetenzi

text:
               25.3.2010

               MT

               Il-Ġurnal Uffiċjali tal-Unjoni Ewropea

               CE 76/93

         Il-Ħamis, 19 ta’ Frar 2009Proċedura b'kumitat assoċjati — determinar tal-kompetenzi (interpretazzjoni tal-Artikoli 47 u 149)
   P6_TA(2009)0080
   Deċiżjoni tal-Parlament Ewropew tad-19 ta' Frar 2009 dwar l-interpretazzjoni ta' l-Artikoli 47 u 149 tar-Regoli ta' Proċedura tal-Parlament Ewropew dwar il-proċedura b'Kumitat assoċjati u d-determinar tal-kompetenzi
   2010/C 76 E/18

      Il-Parlament Ewropew,
   wara li kkunsidra l-ittra tat-27 ta' Jannar 2009 u tat-13 ta' Frar 2009 mingħand il-president tal-Kumitat għall-Affarijiet Konstituzzjonali,
   wara li kkunsidra l-Artikoli 201 tar-Regoli ta' Proċedura tiegħu,

               1.

               Jiddeċiedi li jżid l-interpretazzjoni li ġejja għall-Artikolu 47:
               “Assoċjazzjoni ta' kumitati skont l-Artikolu 47 għall-iskopijiet tal-iskrutinju ta' ftehima internazzjonali taħt l-Artikolu 83 ma tistax tapplika għall-proċedura ta' kunsens skont l-Artikolu 75.”;

               2.

               Jiddeċiedi li jżid l-interpretazzjoni li ġejja għall-Artikolu 149:
               “Membri li jkunu talbu għall-verifika tal-kworum għandhom ikunu preżenti fil-Kamra meta ssir it-talba.”

               3.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' informazzjoni.


title: Id-Deċiżjoni tal-Kunsill tal- 5 ta' Lulju 2004 dwar it-tlett rappreżentanti tal-partijiet interessati u s-sostituti tagħhom fil-Bord Amministrattiv ta' l-Aġenzija Ewropea għas-Sigurtà tan-Networks u ta' l-Informazzjoni

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               113

         ID-DEĊIŻJONI TAL-KUNSILL
   tal-5 ta' Lulju 2004
   dwar it-tlett rappreżentanti tal-partijiet interessati u s-sostituti tagħhom fil-Bord Amministrattiv ta' l-Aġenzija Ewropea għas-Sigurtà tan-Networks u ta' l-Informazzjoni
   (2004/541/EK)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament (KE) Nru. 460/2004 tal-Parlament Ewropew u tal-Kunsill tal-10 ta' Marzu 2004 li jistabbilixxi Aġenzija Ewropea għas-Sigurtà tan-Networks u ta' l-Infomazzjoni (1), minn issa' l quddiem imsejjħa “l-Aġenzija”, u b'mod partikolari l-Artikolu 6 tiegħu,
   Wara li kkunsidra l-proposta mill-Kummissjoni tat-28 ta' Mejju 2004,
   Billi:

               (1)

               L-Artikolu 6 ta' dak ir-Regolmanet jiddikjara li l-Bord Amministrattiv tal-Aġenzija, għandu jkun magħmul minn rapprezentant wieħed ta' kull Stat Membru u tlett rappreżentanti tal-Kummissjoni, kif ukoll tlett rappreżentanti, proposti mill-Kummissjoni u maħtura mill-Kunsill, mingħajr id-dritt għall-vot, kull wieħed minnhom jirrapreżenta wieħed mill-gruppi li ġejjin:

                           (a)

                           l-industrija ta' l-informatika u tat-teknoloġija tal-komunikazzjoni

                           (b)

                           il-gruppi tal-konsumaturi

                           (ċ)

                           l-esperti akkademiċi fis-sigurtà tan-networks u ta' l-informazzjoni

               (2)

               Il-Kummissjoni stiednet lill-Istati Membri biex ikomplu bil-ħatra tar-rappreżentanti ta' l-Istati Membri fil-Bord Amministrattiv, kif ukoll ta' sostitut li ser jirrapreżenta l-membru fl-assenza tiegħu/tagħha.

               (3)

               Sabiex l-Aġenzija tkun tista' tibda xogħlha malajr, hemm bżonn li l-Bord Amministrattiv tal-Aġenzija jkun f'pożizzjoni li jaħdem mill-aktar fis possibbli.

         IDDEĊIEDA KIF ĠEJ:
   Artikolu Wieħed
   Il-lista tal-membri u s-sostituti tagħhom li jirrappreżentaw il-partijiet interessati fil-Bord Amministrattiv tal-Aġenzija Ewropea għas-Sigurtà tan-Networks u ta' l-Informazzjoni hija kif ġej:

               Membri

               Sostituti

               L-industrija ta' l-informatika u tat-teknoloġija tal-komunikazzjoni

               Mark MacGann

               Berit Svendsen

               Gruppi tal-konsumatur

               Markus Bautsch

               Jim Murray

               L-esperti akkademiċi fis-sigurtà tan-networks u ta' l-informazzjoni

               Kai Rannenberg

               Niko Schlammberger

      Magħmul fi Brussell, nhar il-5 ta' Lulju 2004.

            Għall-Kunsill

            Il-President

         G. ZALM

      (1)  ĠU L 77, ta' l-13.3.2004, p. 6.


title: Deċiżjoni (UE) 2015/44 tal-Parlament Ewropew u tal-Kunsill tas- 17 ta' Diċembru 2014 dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat- 2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (applikazzjoni EGF/2013/014 FR/Air France, minn Franza)

text:
               14.1.2015

               MT

               Il-Ġurnal Uffiċjali tal-Unjoni Ewropea

               L 8/18

         DEĊIŻJONI (UE) 2015/44 TAL-PARLAMENT EWROPEW U TAL-KUNSILL
   tas-17 ta' Diċembru 2014
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni skont il-punt 13 tal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba
   (applikazzjoni EGF/2013/014 FR/Air France, minn Franza)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni (1), u b'mod partikolari l-Artikolu 12(3) tiegħu,
   Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (2),
   Wara li kkunsidraw ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (3), u b'mod partikolari l-Artikolu 12 tiegħu,
   Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (4), u b'mod partikolari l-punt 13 tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) twaqqaf biex jipprovdi appoġġ addizzjonali lill-ħaddiema li ngħataw is-sensja minħabba bidliet strutturali kbar fix-xejriet kummerċjali dinjin minħabba l-globalizzazzjoni u sabiex jgħinhom jintegraw mill-ġdid fis-suq tax-xogħol.

               (2)

               Il-FEG m'għandux jaqbeż ammont massimu annwali ta' EUR 150 miljun (bi prezzijiet tal-2011), kif stabbilit fl-Artikolu 12 tar-Regolament (UE, Euratom) Nru 1311/2013.

               (3)

               Fl-20 ta' Diċembru 2013, Franza ressqet applikazzjoni għall-mobilizzazzjoni tal-FEG fir-rigward ta' sensji fl-intrapriża Air France u ssupplementatha b'informazzjoni addizzjonali sal-24 ta' Lulju 2014. Din l-applikazzjoni tikkonforma mar-rekwiżiti sabiex jiġu ddeterminati l-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk ressqet proposta biex timmobilizza l-ammont ta' EUR 25 937 813.

               (4)

               Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni mressqa minn Franza,

         ADOTTAW DIN ID-DEĊIŻJONI:
   Artikolu 1
   Fil-qafas tal-baġit ġenerali tal-Unjoni Ewropea stabbilit għas-sena finanzjarja 2014, il-Fond Ewropew ta' Aġġustament għall-Globalizzazzjoni għandu jiġi mmobilizzat biex jipprovdi s-somma ta' EUR 25 937 813 f'approprjazzjonijiet ta' impenn u ta' ħlas.
   Artikolu 2
   Din id-deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, is-17 ta' Diċembru 2014.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         B. DELLA VEDOVA

      (1)  ĠU L 406, 30.12.2006, p. 1.

      (2)  ĠU L 347, 20.12.2013, p. 855.

      (3)  ĠU L 347, 20.12.2013, p. 884.

      (4)  ĠU C 373, 20.12.2013, p. 1.


title: Deċiżjoni (UE, Euratom) 2016/1460 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2014, Taqsima III — Il-Kummissjoni

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/25

         DEĊIŻJONI (UE, EURATOM) 2016/1460 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2014, Taqsima III — Il-Kummissjoni
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2014 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2014 (COM(2015) 377 — C8-0199/2015) (2),

               —

               wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2013 (COM(2015) 505) u d-dokumenti ta’ ħidma tas-servizzi tal-Kummissjoni li jakkumpanjawh (SWD(2015) 194, SWD(2015) 195),

               —

               wara li kkunsidra l-Komunikazzjoni tal-Kummissjoni tat-3 ta’ Ġunju 2015 bit-titolu "Sinteżi tal-kisbiet ta’ ġestjoni tal-Kummissjoni fl-2014" (COM(2015) 279), u l-Annessi li jakkumpanjawha,

               —

               wara li kkunsidra r-rapport annwali tal-Kummissjoni dwar l-evalwazzjoni tal-finanzi tal-Unjoni abbażi tar-riżultati miksuba (COM(2015) 313) u d-dokumenti ta’ ħidma tas-servizzi tal-Kummissjoni li jakkumpanjawh (SWD(2015) 124, SWD(2015) 125),

               —

               wara li kkunsidra r-rapport annwali tal-Kummissjoni lill-awtorità ta’ kwittanza dwar awditi interni mwettqa fl-2014 (COM(2015) 441) u d-dokument ta’ ħidma tas-servizzi tal-Kummissjoni li jakkumpanjah (SWD(2015) 170),

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2014, flimkien mat-tweġibiet tal-istituzzjonijiet (3), u r-rapporti speċjali tal-Qorti tal-Awdituri,

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Kummissjoni fir-rigward tal-implimentazzjoni tal-baġit għas-sena finanzjarja 2014 (05583/2016 — C8-0042/2016),

               —

               Wara li kkunsidra l-Komunikazzjoni mill-Kummissjoni tat-8 ta’ Ottubru 2015 lill-Parlament Ewropew, il-Kunsill u l-Qorti tal-Awdituri dwar il-protezzjoni tal-baġit tal-UE sa tmiem l-2014 (COM(2015) 503),

               —

               wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 106a tat-Trattat li jistabbilixxi l-Komunità Ewropea tal-Enerġija Atomika,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), u b’mod partikolari l-Artikoli 62, 164, 165 u 166 tiegħu,

               —

               wara li kkunsidra l-Artikolu 93 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati interessati l-oħra (A8-0140/2016),

               A.

               billi, skont it-termini tal-Artikolu 17(1) tat-Trattat dwar l-Unjoni Ewropea, il-Kummissjoni għandha teżegwixxi l-baġit u tamministra l-programmi, u billi, skont l-Artikolu 317 tat-Trattat dwar il-Funzjonament tal-Unjoni Ewropea, għandha timplimenta l-baġit f’kooperazzjoni mal-Istati Membri, fuq ir-responsabbiltà tagħha stess, b’konsiderazzjoni tal-prinċipji ta’ tmexxija finanzjarja tajba;

               1.

               Jagħti l-kwittanza lill-Kummissjoni għall-implimentazzjoni tal-baġit ġenerali tal-Unjoni Ewropea għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni li hija parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2014, Taqsima III — Il-Kummissjoni u l-aġenziji eżekuttivi, u fir-riżoluzzjoni tiegħu tat-28 ta’April 2016 dwar ir-rapporti speċjali tal-Qorti tal-Awdituri fil-kuntest tal-għoti tal-kwittanza lill-Kummissjoni għas-sena finanzjarja 2014 (6);

               3.

               Jagħti istruzzjonijiet lill-President tiegħu biex jgħaddi din id-deciżjoni, flimkien mar-riżoluzzjoni li hija parti integrali minnha, lill-Kunsill, lill-Kummissjoni, lill-Qorti tal-Awdituri u lill-Bank Ewropew tal-Investiment, kif ukoll lill-parlamenti nazzjonali u lill-istituzzjonijiet tal-awditjar nazzjonali u reġjonali tal-Istati Membri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 51, 20.2.2014.

      (2)  ĠU C 377, 13.11.2015, p. 1.

      (3)  ĠU C 373, 10.11.2015, p. 1.

      (4)  ĠU C 377, 13.11.2015, p. 146.

      (5)  ĠU L 298, 26.10.2012, p. 1.

      (6)  Testi adottati ta' dik id-data, P8_TA(2016)0148 (ara l-paġna 91 ta’ dan il-Ġurnal Uffiċjali).


title: 2007/215/KE: Deċiżjoni tal-Kunsill tad- 29 ta’ Jannar 2007 li temenda d-Deċiżjoni 2004/676/KE li tikkonċerna r-Regolamenti tal-Persunal ta' l-Aġenzija Ewropea tad-Difiża

text:
               8.1.2008

               MT

               Il-Ġurnal Uffiċjali ta’ l-Unjoni Ewropea

               329

         DEĊIŻJONI TAL-KUNSILL
   tad-29 ta’ Jannar 2007
   li temenda d-Deċiżjoni 2004/676/KE li tikkonċerna r-Regolamenti tal-Persunal ta' l-Aġenzija Ewropea tad-Difiża
   (2007/215/KE)
   IL-KUNSILL TA’ L-UNJONI EWROPEA,
   Wara li kkunsidra l-Azzjoni Konġunta tal-Kunsill 2004/551/PESK tat-12 ta' Lulju 2004 dwar l-istabbiliment ta' l-Aġenzija Ewropea tad-Difiża (1), u partikolarment l-Artikolu 11(3)(3.1) tagħha,
   Wara li kkunsidra d-Deċiżjoni tal-Kunsill 2004/676/KE ta' l-24 ta' Settembru 2004 li tikkonċerna r-Regolamenti tal-Persunal ta' l-Aġenzija Ewropea tad-Difiża (2), u b'mod partikolari l-Artikolu 170(2) tagħha,
   Wara li kkunsidra l-proposta mill-Bord Direttiv ta' l-Aġenzija Ewropea tad-Difiża,
   Billi:

               (1)

               Sabiex jiġi żgurat approċċ iżjed armonizzat għar-riżorsi umani f'servizz ċivili Ewropew, hu xieraq li d-dispożizzjonijiet tar-Regolamenti tal-Persunal ta' l-Aġenzija Ewropea tad-Difiża jiġu allinjati b'dispożizzjonijiet ekwivalenti tar-Regolamenti tal-Persunal ta' uffiċjali tal-Komunitajiet Ewropej u l-Kondizzjonijiet ta' Impjieg ta' uffiċjali oħra tal-Komunitajiet Ewropej, b'mod partikolari fir-rigward ta' dispożizzjonijiet li jikkonċernaw allokazzjoni għal sistemazzjoni ġdida, allokazzjoni għal tfal dipendenti, rispett għall-prinċipju ta' non-diskriminazzjoni u benefiċċji għal aġenti maħtura bħala kap ta' unità, direttur jew direttur ġenerali. Għall-istess raġuni, hu meħtieġ li tittieħed f'kont l-esperjenza miksuba fl-applikazzjoni ta' dawk id-dispożizzjonijiet tar-Regolamenti tal-Persunal ta' uffiċjali tal-Komunitajiet Ewropej u l-Kondizzjonijiet ta' Impjieg ta' uffiċjali oħra tal-Komunitajiet Ewropej.

               (2)

               Hu xieraq li wieħed jipproċedi bl-allinjament tad-dispożizzjonijiet tar-Regolamenti tal-Persunal ta' l-Aġenzija Ewropea tad-Difiża b'dispożizzjonijiet ekwivalenti tar-Regolamenti tal-Persunal ta' uffiċjali tal-Komunitajiet Ewropej u l-Kondizzjonijiet ta' Impjieg ta' uffiċjali oħra, waqt li jiġu rispettati d-drittijiet miksuba tal-persunal ta' l-Aġenzija Ewropea tad-Difiża qabel id-dħul fis-seħħ ta' dawn l-emendi u b'kont meħud ta' l-aspettattivi leġittimi tagħhom.

               (3)

               Sa mill-adozzjoni inizzjali tar-Regolamenti tal-Persunal ta' l-Aġenzija Ewropea tad-Difiża fl-2004, ġew skoperti bosta inkonsistenzi fit-test. Hemm bżonn li dawn jiġu kkoreġuti.

               (4)

               Ir-Regolamenti tal-Persunal ta' l-Aġenzija Ewropea tad-Difiża, stabbiliti fid-Deċiżjoni 2004/676/KE, għandhom għalhekk jiġu emendati kif xieraq.

         IDDEĊIEDA KIF ĠEJ:
   Artikolu 1
   Id-Deċiżjoni 2004/676/KE hija permezz ta' dan emendata kif ġej:

               1)

               fl-Artikolu 5(4), l-ewwel sub-paragrafu għandu jinbidel b’dan li ġej:
               “4.   Għall-finijiet tal-paragrafu 1, persuna jkollha diżabbiltà jekk hija għandha mankament fiżiku jew mentali li hu, jew li probabbilment hu, permanenti. Il-mankament għandu jiġi ddeterminat skond il-proċedura mniżżla fl-Artikolu 37.”

               2)

               l-Artikolu 10(2) għandu jinbidel b' dan li ġej:
               “2.   Membru tal-persunal temporanju ma għandu, mingħajr il-permess ta’ l-AACC, jaċċetta mingħand kwalunkwe gvern jew minn kwalunkwe sors ieħor barra l-Aġenzija l-ebda unur, dekorazzjoni, favur, rigal jew ħlas ta’ kwalunkwe xorta, ħlief għal servizzi mogħtija jew qabel il-ħatra tiegħu jew matul leave speċjali f’servizz militari jew nazzjonali ieħor u fir-rigward ta’ tali servizz.”

               3)

               fl-Artikolu 21, is-sub-paragrafu 2 għandu jinbidel b'dan li ġej:
               “Id-dispożizzjonijiet tas-sub-paragrafu preċedenti ma għandhomx japplikaw għal membru tal-persunal temporanju jew għal ex membru tal-persunal temporanju li jagħti xiehda quddiem il-Bord ta’Appell jew quddiem il-Bord tad-Dixxiplina dwar kwistjoni li tikkonċerna xi membru tal-persunal temporanju jew ex membru tal-persunal temporanju.”

               4)

               l-Artikolu 27 (1) punt b) għandu jinbidel b'dan li ġej:

                           “(b)

                           il-membru tal-persunal temporanju jkun żvela preċedentement l-istess informazzjoni lill-Aġenzija u ta lill-Aġenzija l-perijodu ta' żmien stabbilit minnha, minħabba l-kumplessità tal-każ, sabiex tieħu azzjoni xierqa. Il-membru tal-persunal temporanju għandu jiġi nfurmat b'mod debitu dwar dak il-perijodu ta' żmien fi żmien 60 ġurnata.”

               5)

               L-Artikolu 36 għandu jinbidel kif ġej:

                           (a)

                           Is-subparagrafu li ġej għandu jiżdied għall-paragrafu 1:
                           “L-ebda karigi m'għandhom ikunu riservati għal ċittadini ta' xi Stat Membru speċifiku.”

                           (b)

                           fil-paragrafu 2, il-punt e) għandu jinbidel b’dan li ġej:

                                       “(e)

                                       jipproduċi evidenza ta’ għarfien fil-fond ta’ waħda mil-lingwi ta’ l-Istati Membri parteċipanti u ta’ għarfien sodisfaċenti ta’ lingwa oħra ta’ l-Istati Membri parteċipanti sal-livell meħtieġ għat-twettiq tad-dmirijiet tiegħu.”

               6)

               L-Artikolu 39 għandu jkun emendat kif ġej:

                           (a)

                           il-paragrafu 2 eżistenti għandu jiġi nnumerat mill-ġdid bħala paragrafu 3;

                           (b)

                           il-paragrafu 2 ġdid li ġej għandu jiddaħħal:
                           “2.   Membru tal-persunal temporanju li kien f’xi skala fil-grad tiegħu għal sentejn għandu javvanza awtomatikament għall-iskala li tmiss f’dak il-grad.
                           Jekk membru tal-persunal temporanju jiġi maħtur kap ta’ unità, direttur jew direttur-ġenerali u sakemm hu jkun wettaq id-dmirijiet ġodda tiegħu b'mod sodisfaċenti matul l-ewwel disa’ xhur, hu għandu jibbenefika retroattivament b’avvanz ta’ skala f’dak il-grad fil-mument li fih tidħol fis-seħħ il-ħatra tiegħu. Dan l-avvanz għandu jwassal għal żieda fis-salarju bażiku ta' kull xahar tiegħu li tikkorrispondi għall-persentaġġ bejn l-ewwel u t-tieni skala ta’ kull grad.”

               7)

               fl-Artikolu 40, is-subparagrafu 2 għandu jitħassar.

               8)

               fl-Artikolu 59, il-paragrafu 9 għandu jitħassar.

               9)

               l-Artikolu 63(2) għandu jinbidel b' dan li ġej:
               “2.   L-allokazzjoni għal sistemazzjoni ġdida previst fl-Artikolu 6 ta' l-Anness V għandu jingħata lill-persunal temporanju li jkun temm erba' snin ta' servizz. Membru tal-persunal temporanju li jkun temm aktar minn sena ta' servizz iżda inqas minn erba' snin għandu jirċievi allokazzjoni għal sistemazzjoni ġdida b'mod proporzjonat mat-tul ta' servizz tiegħu, bis-snin mhux sħaħ ma jitteħdux f'konsiderazzjoni.”

               10)

               fl-Anness V, l-Artikolu li ġej għandu jiżdied:
               “Artikolu 2a
               Minkejja l-Artikolu 2(1), l-allokazzjoni għat-tfal dipendenti hu sostitwit b'dawn l-ammonti għall-perijodi li ġejjin:

                           1.2.2007 — 31.12.2007

                           EUR 302,35

                           1.1.2008 — 31.12.2008

                           EUR 315,53

                     L-iskala ta’ hawn fuq għandha tiġi riveduta kull darba li hija riveduta r-remunerazzjoni skond l-Artikolu 59 tar-Regolamenti tal-Persunal.”

               11)

               fl-Anness V, l-Artikolu 3(2) għandu jinbidel b'dan li ġej:
               “2.   Għal kull tifel dipendenti fis-sens ta’ l-Artikolu 2(2) li għandu inqas minn ħames snin jew li għadu mhux jattendi regolarment full-time fi skola primarja jew sekondarja, l-ammont ta’ din l-allokazzjoni hu stabbilit kif ġej:

                           1.2.2007 — 31.8.2007

                           EUR 48,17

                           1.9.2007 — 31.8.2008

                           EUR 64,24

                           1.9.2008 u wara

                           EUR 80,30

                     L-iskala ta’ hawn fuq għandha tiġi riveduta kull darba li hija riveduta r-remunerazzjoni skond l-Artikolu 59 tar-Regolamenti tal-Persunal.”

               12)

               fl-Anness VI, l-Artikolu 1 għandu jinbidel b'dan li ġej:
               “Artikolu 1
               1.   Membru tal-persunal li jintemmlu s-servizz tiegħu għal kwalunkwe raġuni iżda mhux minħabba mewt jew invalidità għandu jkollu d-dritt mat-tluq mis-servizz:

                           (a)

                           fejn hu jkun għamel inqas minn sena servizz, għal ħlas ta’ għotja minħabba tmiem ta' impjieg ugwali għal tliet darbiet l-ammonti miżmuma mis-salarju bażiku tiegħu fir-rigward tal-kontribuzzjonijiet għall-pensjoni tiegħu, wara li jitnaqqsu kwalunkwe ammonti mħallsa taħt l-Artikoli 90 u 131 tar-Regolamenti tal-Persunal;

                           (b)

                           f’każijiet oħra, hu għandu jkollu d-dritt:

                                       (1)

                                       li jkollu l-ekwivalenti attwarjali tad-drittijiet tal-pensjoni ta’ l-irtirar fl-Aġenzija, aġġornati għad-data attwali ta’ trasferiment, trasferiti għall-fond tal-pensjoni ta’ amministrazzjoni jew organizzazzjoni jew għall-fond tal-pensjoni li taħtu jikseb drittijiet tal-pensjoni ta’ l-irtirar bis-saħħa ta’ l-attività magħmula f’kapaċità ta’ impjieg jew ta' xogħol għal rasu, jew

                                       (2)

                                       għall-ħlas ta’ l-ekwivalent attwarjali ta’ tali benefiċċji lil kumpannija privata ta’ l-assigurazzjoni jew fond tal-pensjoni ta’ l-għażla tiegħu, bil-kondizzjoni li tali kumpannija jew fond jiggarantixxu li:

                                                   (i)

                                                   il-kapital ma jitħallasx lura;

                                                   (ii)

                                                   jitħallas dħul fix-xahar mhux qabel l-età ta’ 60 sena, u sa mhux aktar tard tard mill-età ta’ 65 sena;

                                                   (iii)

                                                   huma inklużi dispożizzjonijiet għal pensjonijiet jew riverżjoni ta’ min jibqa ħaj;

                                                   (iv)

                                                   trasferiment lejn kumpannija ta’ assigurazzjoni oħra jew fond ieħor ikun awtorizzat biss jekk tali fond jissodisfa l-kondizzjonijiet stabbiliti fil-punti (i), (ii) u (iii).

                     2.   B'deroga mill-paragrafu 1(b), membru tal-persunal li, minn meta beda l-impjieg, sabiex jistabbilixxi jew iżomm id-drittijiet tal-pensjoni, ħallas fi skema tal-pensjoni nazzjonali, skema privata ta' l-assigurazzjoni jew fond tal-pensjoni ta' l-għażla tiegħu li tissodisfa l-ħtiġiet ippreżentati fil-paragrafu 1, u li s-servizz tiegħu jintemm minħabba raġunijiet minbarra mewt jew invalidità, għandu jkun intitolat, malli jitlaq mis-servizz, għal għotja ta' tmiem ta' impjieg daqs il-valur attwarjali tad-drittijet tiegħu għal pensjoni akkwistati matul is-servizz fl-Aġenzija. F'dawn il-każijiet, il-pagamenti li saru sabiex ikunu stabbiliti jew jinżammu d-drittijiet tiegħu għal pensjoni taħt l-iskema nazzjonali tal-pensjoni b'applikazzjoni ta' l-Artikoli 90 jew 131 għandhom jitnaqqsu mill-għotja minħabba tmiem ta' impjieg.
               3.   Fejn is-servizz ta' membru tal-persunal intemm permezz tat-tneħħija mill-pożizzjoni tiegħu, l-għotja minħabba tmiem ta' impjieg jew, skond il-każ, l-ekwivalenti attwarjali li għandha tiġi trasferita għandha tiġi determinata b'referenza għad-deċiżjoni meħuda skond l-Artikolu 146 tar-Regolamenti tal-Persunal.”

         Artikolu 2
   Din id-Deċiżjoni għandha tidħol b’effett fil-jum ta’ l-adozzjoni tagħha. Għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmul fi Brussell, 29 ta’ Jannar 2007.

            Ghall-Kunsill

            Il-President

         Horst SEEHOFER

      (1)  ĠU L 245, 17.7.2004, p. 17.

      (2)  ĠU L 310, 7.10.2004, p. 9.


title: 2010/611/UE: Deċiżjoni tal-Kummissjoni tat- 8 ta’ Ottubru 2010 li temenda d-Deċiżjoni 2006/241/KE fir-rigward tal-importazzjoni tal-gwano mill-Madagaskar (notifikata bid-dokument numru C(2010) 6798)  Test b’relevanza għaż-ŻEE

text:
               9.10.2010

               MT

               Il-Ġurnal Uffiċjali tal-Unjoni Ewropea

               L 266/62

         DEĊIŻJONI TAL-KUMMISSJONI
   tat-8 ta’ Ottubru 2010
   li temenda d-Deċiżjoni 2006/241/KE fir-rigward tal-importazzjoni tal-gwano mill-Madagaskar
   (notifikata bid-dokument numru C(2010) 6798)
   (Test b’relevanza għaż-ŻEE)
   (2010/611/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 97/78/KE tat-18 ta’ Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b’mod partikolari l-Artikolu 22(6) tagħha,
   Billi:

               (1)

               Id-Deċiżjoni tal-Kummissjoni 2006/241/KE tal-24 ta’ Marzu 2006 li tikkonċerna ċerti miżuri ta’ protezzjoni fir-rigward ta’ ċerti prodotti li joriġinaw mill-annimali, bl-esklużjoni tal-prodotti tas-sajd, li joriġinaw fil-Madagaskar (2) tipprojbixxi l-importazzjoni fl-Unjoni Ewropea ta’ prodotti ta’ oriġini mill-annimali, bl-esklużjoni tal-prodotti tas-sajd u l-bebbux, li joriġinaw mill-Madagaskar.

               (2)

               Il-Madagaskar indika l-interess tiegħu li jesporta l-gwano lejn l-Unjoni.

               (3)

               Ir-Regolament (KE) Nru 1774/2002 tal-Parlament Ewropew u tal-Kunsill tat-3 ta’ Ottubru 2002 li jippreskrivi regoli tas-saħħa li jirrigwardaw prodotti sekondarji tal-annimali mhux maħsuba għall-konsum uman (3) jistipula l-projbizzjoni tal-importazzjoni u t-tranżitu ta’ prodotti proċessati u prodotti sekondarji mill-annimali, ħlief meta dan isir skont dak ir-Regolament.

               (4)

               Skont ir-Regolament (KE) Nru 1774/2002, id-demel huma materjal tal-Kategorija 2. Id-definizzjoni ta’ demel, kif stipulata fl-Anness I għar-Regolament, tkopri l-gwano, li jista’ jkun sew proċessat inkella le skont il-Kapitolu III tal-Anness VIII ta’ dak ir-Regolament. Il-Parti III ta’ dak il-Kapitolu tistipula li t-tqegħid fis-suq tal-gwano mhux suġġett għal kwalunkwe kundizzjonijiet tas-saħħa tal-annimali.

               (5)

               Barra minn hekk, ir-Regolament (KE) Nru 1774/2002 jistipula li d-dispożizzjonijiet applikabbli għall-importazzjoni minn pajjiżi terzi tal-prodotti msemmija fl-Annessi VII u VIII tiegħu ma għandhomx ikunu iktar jew inqas favorevoli minn dawk applikabbli għall-produzzjoni u t-tqegħid fis-suq ta’ dawk il-prodotti fl-Unjoni.

               (6)

               L-importazzjoni tal-Gwano mill-Madagaskar, għaldaqstatn, ma għandhiex tkompli tiġi projbita.

               (7)

               Id-Deċiżjoni 2006/241/KE għandha għaldaqstant tiġi emendata skont dan.

               (8)

               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

         ADOTTAT DIN ID-DEĊIŻJONI:
   Artikolu 1
   L-Artikolu 1 tad-Deċiżjoni 2006/241/KE huwa sostitwit b’dan li ġej:

      “Artikolu 1
      Din id-Deċiżjoni għandha tapplika għall-prodotti li ġejjin mill-annimali, bl-eċċezzjoni tal-prodotti tas-sajd, bebbux u gwano li joriġinaw fil-Madagaskar.”

   Artikolu 2
   Din id-Deċiżjoni hija indirizzata lill-Istati Membri.

      Magħmul fi Brussell, it-8 ta’ Ottubru 2010.

            Għall-Kummissjoni

         John DALLI

            Membru tal-Kummissjoni

      (1)  ĠU L 24, 30.1.1998, p. 9.

      (2)  ĠU L 88, 25.3.2006, p. 63.

      (3)  ĠU L 273, 10.10.2002, p. 1.


Avviż Legali Importanti

|

32005D0370

Deċiżjoni tal-Kunsill tas- 17 ta’ Frar 2005 dwar il-konklużjoni, f’isem il-Komunità Ewropea, tal-Konvenzjoni dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall- ġustizzja fi kwistjonijiet ambjentali

Official Journal L 124 , 17/05/2005 P. 0001 - 0003 Official Journal L 164 , 16/06/2006 P. 0017 - 0019

		Deċiżjoni tal-Kunsilltas- 17 ta’ Frar 2005dwar il-konklużjoni, f’isem il-Komunità Ewropea, tal-Konvenzjoni dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall- ġustizzja fi kwistjonijiet ambjentali(2005/370/KE)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 175(1), flimkien ma’ l-ewwel sentenza ta’ l-ewwel subparagrafu ta’ l-Artikolu 300(2), u l-ewwel subparagrafu ta’ l-Artikolu 300(3), tiegħu,Wara li kkunsidra l-proposta mill-Kummissjoni,Wara li kkunsidra l-opinjoni tal-Parlament Ewropew [1],Billi:(1) Il-Konvenzjoni UN/ECE dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall-ġustizzja fi kwistjonijiet ambjentali ("il-Konvenzjoni ta’ Aarhus") timmira li tagħti d-drittijiet pubbliċi u timponi fuq il-Partijiet u l-awtoritajiet pubbliċi obbligi fir-rigward ta’ l-aċċess għall-informazzjoni u l-parteċipazzjoni pubblika u l-aċċess għall-ġustizzja fir-rigward ta’ kwistjonijiet ambjentali.(2) It-titjib ta’ l-aċċess tal-pubbliku għall-informazzjoni u parteċipazzjoni usa’ tal-pubbliku fil-proċessi tat-teħid ta’ deċiżjonijiet u l-aċċess għall-ġustizzja huma għodda essenzjali biex tiġi żgurata kuxjenza pubblika dwar kwistjonijiet ambjentali u għall-promozzjoni ta’ implimentazzjoni u infurzar itjeb tal-leġislazzjoni ambjentali. B’hekk, jikkontribwixxi biex isaħħaħ u jagħmel iktar effettivi l-linji politiċi ta’ protezzjoni ambjentali.(3) Il-Konvenzjoni ta’ Aarhus hi miftuħa għar-ratifika, l-aċċettazzjoni, l-approvazzjoni jew l-adeżjoni minn Stati u minn organizzazzjonijiet reġjonali ta’ integrazzjoni ekonomika.(4) Skond it-termini tal-Konvenzjoni ta’ Aarhus, organizzazzjoni reġjonali ta’ integrazzjoni ekonomika għandha tiddikjara fl-istrumenti ta’ ratifika, aċċettazzjoni, approvazzjoni jew adeżjoni tagħha, il-miżura tal-kompetenza tagħha rigward il-kwistjonijiet irregolati mill-Konvenzjoni.(5) Il-Komunità, f’konformità mat-Trattat, u b’mod partikolari l-Artikolu 175(1) tiegħu, hija kompetenti, flimkien ma’ l-Istati Membri tagħha, biex tidħol fi ftehim internazzjonali, u biex timplimenta l-obbligi li jirriżultaw minnhom, li jikkontribwixxu għat-twettiq ta’ l-għanijiet elenkati fl-Artikolu 174 tat-Trattat.(6) Il-Komunità u l-biċċa l-kbira ta’ l-Istati Membri tagħha ffirmaw il-Konvenzjoni ta’ Aarhus fl-1998 u minn dakinhar wettqu l-isforzi tagħhom minħabba l-approvazzjoni tagħhom tal-Konvenzjoni. Sadattant, leġislazzjoni rilevanti Komunitarja qed tiġi magħmula konsistenti mal-Konvenzjoni.(7) L-għan tal-Konvenzjoni ta’ Aarhus, kif stabbilit fl-Artikolu 1 tagħha, hu konsistenti ma’ l-għanijiet tal-politika ambjentali tal-Komunità, li jinsabu elenkati fl-Artikolu 174 tat-Trattat li f’konformità magħhom, il-Komunità, li taqsam il-kompetenza ma’ l-Istati Membri tagħha, diġà adottat sett komprensiv ta’ leġislazzjoni li qed jevolvi u jikkontribwixxi għall-kisba ta’ l-għan tal-Konvenzjoni, mhux biss mill-istituzzjonijiet tagħha, iżda wkoll mill-awtoritajiet pubbliċi fl-Istati Membri.(8) Il-Konvenzjoni ta’ Aarhus għandha għalhekk tiġi approvata,IDDEĊIEDA KIF ĠEJ:Artikolu 1Il-Konvenzjoni UN/ECE dwar l-aċċess għall-informazzjoni, il-parteċipazzjoni pubblika fit-teħid ta’ deċiżjonijiet u l-aċċess għall-ġustizzja fi kwistjonijiet ambjentali, ("il-Konvenzjoni ta’ Aarhus") hi hawnhekk approvata f’isem il-Komunità.It-test tal-Konvenzjoni ta’ Aarhus hu mehmuż ma’ din id-Deċiżjoni.Artikolu 2Il-President tal-Kunsill huwa b’dan awtorizzat jinnomina l-persuna/i li għandha/hom (i)s-setgħa tiddepożita/jiddepożitaw l-istrument ta’ approvazzjoni mas-Segretarju Ġenerali tan-Nazzjonijiet Uniti, skond l-Artikolu 19 tal-Konvenzjoni ta’ Aarhus.Fl-istess ħin, il-persuna/i nnominata/i għandha/hom tiddepożita/jiddepożitaw id-dikjarazzjonijiet previsti f’din id-Deċiżjoni, skond id-dispożizzjonijiet ta’ l-Artikolu 19 tal-Konvenzjoni ta’ Aarhus.Artikolu 3Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.Magħmula fi Brussell, nhar is- 17 ta’ Frar 2005.Għall-KunsillIl-PresidentJ.-C. Juncker[1] Opinjoni mogħtija fil- 31.3.2004.--------------------------------------------------ANNESSDIKJARAZZJONI MILL-KOMUNITA’ EWROPEA SKOND L-ARTIKOLU 19 TAL-KONVENZJONI DWAR L-AĊĊESS GĦALL-INFORMAZZJONI, IL-PARTEĊIPAZZJONI PUBBLIKA FIT-TEĦID TA’ DEĊIŻJONIJIET U L-AĊĊESS GĦALL-ĠUSTIZZJA FI KWISTJONIJIET AMBJENTALIIl-Komunità Ewropea tiddikjara li, f’konformità mat-Trattat li jistabbilixxi l-Komunità Ewropea, u b’mod partikolari l-Artikolu 175(1) tiegħu, hija kompetenti biex tidħol fi ftehim internazzjonali, u biex timplimenta l-obbligi li jirriżultaw minnhom, li jikkontribwixxu għat-twettiq ta’ l-għanijiet li ġejjin:- il-preservazzjoni, il-protezzjoni u t-titjib tal-kwalità ta’ l-ambjent;- il-protezzjoni tas-saħħa tal-bniedem;- l-utilizzazzjoni prudenti u razzjonali ta' riżorsi naturali;- il-promozzjoni ta’ miżuri fuq livell internazzjonali sabiex jiġu trattati problemi ambjentali reġjonali jew fid-dinja kollha.Barra minn hekk, il-Komunità Ewropea tiddikjara li diġà adottat ħafna strumenti legali, li jorbtu lill-Istati Membri, li jimplimentaw dispożizzjonijiet ta’ din il-Konvenzjoni u ser tippreżenta u taġġorna, kif xieraq lista ta’ dawk l-istrumenti legali lid-Depożitarju skond l-Artikolu 10(2) u l-Artikolu 19(5) tal-Konvenzjoni. B’mod partikolari, il-Komunità Ewropea tiddikjara wkoll li l-istrumenti legali fis-seħħ ma jkoprux b’mod sħiħ l-implimentazzjoni ta’ l-obbligi li jirriżultaw mill-Artikolu 9(3) tal-Konvenzjoni billi jirrigwardaw proċeduri amministrattivi u ġudizzjarji biex jiġu kkontestati atti u ommissjonijiet minn persuni privati u awtoritajiet pubbliċi minbarra l-istituzzjonijiet tal-Komunità Ewropea kif koperti mill-Artikolu 2(2)(d), tal-Konvenzjoni, u li b’riżultat ta’ dan, l-Istati Membri tagħha huma responsabbli għall-eżekuzzjoni ta’ dawn l-obbligi fil-ħin ta’ l-approvazzjoni tal-Konvenzjoni mill-Komunità Ewropea u jibqgħu hekk sakemm u sa meta l-Komunità, fl-eżerċizzju tas-setgħat tagħha taħt it-Trattat KE, tadotta dispożizzjonijiet tal-liġi Komunitarja li jkopru l-implimentazzjoni ta’ dawk l-obbligi.Fl-aħħar, il-Komunità ttenni d-dikjarazzjoni tagħha magħmula ma’ l-iffirmar tal-Konvenzjoni li l-istituzzjonijiet Komunitarji ser japplikaw il-Konvenzjoni fi ħdan il-qafas tar-regolu eżistenti u futuri tagħhom dwar l-aċċess għad-dokumenti u regoli rilevanti oħra tal-liġi Komunitarja fil-qasam kopert mill-Konvenzjoni.Il-Komunità Ewropea hi responsabbli għat-twettiq ta’ dawk l-obbligi li jirriżultaw mill-Konvenzjoni li huma koperti mill-liġi Komunitarja fis-seħħ.L-eżerċizzju tal-kompetenza Komunitarja hija, skond in-natura tagħha, suġġett għal żvilupp kontinwu.DIKJARAZZJONI MILL-KOMUNITÁ EWROPEA DWAR ĊERTI DISPOŻIZZJONIJIET SPEĊIFIĊI TAĦT ID-DIRETTIVA 2003/4/KEFir-rigward ta’ l-Artikolu 9 tal-Konvenzjoni ta’ Aarhus, il-Komunità Ewropea tistieden lill-Partijiet għall-Konvenzjoni biex jieħdu nota ta’ l-Artikolu 2(2) u l-Artikolu 6 tad-Direttiva 2003/4/KE tal-Parlament Ewropew u tal-Kunsill tat- 28 ta’ Jannar 2003 dwar l-Aċċess Pubbliku għall-Informazzjoni Ambjentali. Dawn id-dispożizzjonijiet jagħtu lill-Istati Membri tal-Komunità Ewropea l-possibbilità, f’każijiet eċċezzjonali u taħt kondizzjonijiet strettament speċifiċi, li jeskludu ċerti istituzzjonijiet u korpi mir-regoli dwar il-proċeduri ta’ reviżjoni fir-rigward ta’ deċiżjonijiet dwar talbiet għall-informazzjoni.Għaldaqstant ir-ratifika mill-Komunità Ewropea tal-Konvenzjoni ta’ Aarhus tinkludi kwalunkwe riserva minn Stat Membru tal-Komunità Ewropea safejn tali riserva hi kumpatibbli ma’ l-Artikolu 2(2) u l-Artikolu 6 tad-Direttiva 2003/4/KE.--------------------------------------------------


title: 2014/20/UE: Deċiżjoni tal-Kunsill tat- 23 ta’ Settembru 2013 dwar l-iffirmar, f'isem l-Unjoni, u l-applikazzjoni proviżorja tal-Ftehim ta' Kooperazzjoni bejn l-Unjoni Ewropea u l-Istati Membri tagħha, minn naħa, u l-Konfederazzjoni Svizzera, min-naħa l-oħra, dwar il-Programmi Ewropej tan-Navigazzjoni bis-Satellita

text:
                  20.1.2014

                  MT

                  Il-Ġurnal Uffiċjali tal-Unjoni Ewropea

                  L 15/1

         DEĊIŻJONI TAL-KUNSILL
         tat-23 ta’ Settembru 2013
         dwar l-iffirmar, f'isem l-Unjoni, u l-applikazzjoni proviżorja tal-Ftehim ta' Kooperazzjoni bejn l-Unjoni Ewropea u l-Istati Membri tagħha, minn naħa, u l-Konfederazzjoni Svizzera, min-naħa l-oħra, dwar il-Programmi Ewropej tan-Navigazzjoni bis-Satellita
         (2014/20/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 172, flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Bid-Deċiżjoni tad-29 ta' Ġunju 2010, il-Kunsill u r-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, awtorizzaw lill-Kummissjoni biex tiftaħ negozjati mal-Isvizzera għall-istabbiliment ta' Ftehim ta' Kooperazzjoni dwar in-Navigazzjoni bis-Satellita ("il-Ftehim").

                     (2)

                     Il-Ftehim ġie nnegozjat mill-Kummissjoni f'isem l-Unjoni u l-Istati Membri tagħha.

                     (3)

                     Il-Ftehim ta' kooperazzjoni jippermetti l-parteċipazzjoni tal-Isvizzera fil-programmi Ewropej tan-navigazzjoni bis-satellita. Min-naħa tagħha, l-Isvizzera ser tikkontribwixxi finanzjarjament ta' dawk il-programmi.

                     (4)

                     In-negozjati ġew konklużi b'suċċess bl-inizjalar tal-Ftehim fis-6 ta' Marzu 2013 mill-Kummissjoni u fit-12 ta' Marzu 2013 mill-Konfederazzjoni Svizzera.

                     (5)

                     Il-Ftehim għandu jiġi ffirmat f'isem l-Unjoni, soġġett għall-konklużjoni tiegħu f'data aktar tard.

                     (6)

                     Bil-ħsieb li tiġi żgurata l-implimentazzjoni immedjata u l-parteċipazzjoni xierqa tal-Isvizzera fil-programmi Ewropej tan-navigazzjoni bis-satellita, l-elementi li jaqgħu taħt il-kompetenza tal-Unjoni għandhom jiġu applikati b'mod proviżorju skont l-Artikolu 27(2) tal-Ftehim.

                     (7)

                     Skont l-Artikolu 27(1), il-Ftehim għandu jiġi approvat mill-Unjoni u l-Istati Membri tagħha skont il-proċeduri interni tagħhom.

                     (8)

                     Il-pożizzjoni tal-Unjoni fi ħdan il-Kumitat Konġunt għandha tiġi adottata mill-Kunsill, fuq proposta mill-Kummissjoni, sa fejn il-Kumitat ikun imsejjaħ jadotta atti li għandhom effetti legali jew deċiżjonijiet li jissospendu l-applikazzjoni tal-Ftehim.

                     (9)

                     Barra minn hekk, għal kwistjonijiet li għandhom jiġu ttrattati mill-Kumitat Konġunt li m'għandhomx effetti legali, il-Kummissjoni għandha tikkoordina l-pożizzjoni tal-Unjoni mal-Istati Membri.

               ADOTTA DIN ID-DEĊIŻJONI:

            Artikolu 1
            L-iffirmar f'isem l-Unjoni tal-Ftehim ta' Kooperazzjoni bejn l-Unjoni Ewropea u l-Istati Membri tagħha, minn naħa, u l-Konfederazzjoni Svizzera, min-naħa l-oħra, dwar il-Programmi Ewropej tan-Navigazzjoni bis-Satellita hija b'dan awtorizzat, soġġett għall-konklużjoni tal-Ftehim inkwistjoni.
            It-test tal-Ftehim jinsab mehmuż ma' din id-Deċiżjoni.

            Artikolu 2
            Il-President tal-Kunsill huwa b'dan awtorizzat jinnomina l-persuna/i bis-setgħa li jiffirmaw il-Ftehim f'isem l-Unjoni.

            Artikolu 3
            Il-Ftehim għandu jiġi applikat fuq bażi proviżorja, skont l-Artikolu 27(2) tiegħu, sakemm jiġu kkompletati l-proċeduri għall-konklużjoni tiegħu (1).

            Artikolu 4
            Il-President tal-Kunsill għandu, f'isem l-Unjoni, jagħti n-notifika prevista fl-Artikolu 27(2) tal-Ftehim.

            Artikolu 5
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-23 ta’ Settembru 2013.

                  Għall-Kunsill

                  Il-President

               V. JUKNA

            (1)  Id-data minn meta l-Ftehim ser jiġi applikat proviżorjament ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Id-Deċiżjoni tar-rappreżentanti tal-gvernijiet ta' l-istati membri tat-2 ta' Ġunju 1997 li tistabbilixxi s-sede taċ-Ċentru Ewropew ta' Monitoraġġ dwar ir-Razziżmu u l-Ksenofobija (97/Ċ 194/02)

text:
Avviż Legali Importanti

|

41997D0625(01)

Official Journal C 194 , 25/06/1997 P. 0004 - 0004

		Id-Deċiżjoni tar-rappreżentanti tal-gvernijiet ta' l-istati membritat-2 ta' Ġunju 1997li tistabbilixxi s-sede taċ-Ċentru Ewropew ta' Monitoraġġ dwar ir-Razziżmu u l-Ksenofobija(97/Ċ 194/02)IR-RAPPREŻENTANTI TAL-GVERNIJIET TA' L-ISTATI MEMBRI,Wara li kkunsidraw l-Artikolu 17 tar-Regolament tal-Kunsill (KE) Nru 1035/97 tat-2 ta' Ġunju 1997 li jistabbilixxi ċ-Ċentru Ewropew ta' Monitoraġġ dwar ir-Razziżmu u l-Ksenofobija [1],Billi huwa meħtieġ li jkun stabbilit is-sede taċ-Ċentru Ewropew ta' Monitoraġġ dwar ir-Razziżmu u l-Ksenofobija,IDDEĊIDEW DAN LI ĠEJ:Artikolu 1Iċ-Ċentru Ewropew ta' Monitoraġġ dwar ir-Razziżmu u l-Ksenofobija għandu jkollu s-sede tiegħu ġewwa Vjenna.Artikolu 2Din id-Deċiżjoni, li għandha tiġi pubblikata fil-Ġurnal Uffiċjali tal-Komunitajiet Ewropej, għandha tidħol fis-seħħ fl-istess jum bħar-Regolament tal-Kunsill (KE) Nru 1035/97 tat-2 ta' Ġunju 1997 li jistabbilixxi Ċentru Ewropew ta' Monitoraġġ dwar ir-Razziżmu u l-Ksenofobija.Magħmula fil-Lussemburgu, fit-2 ta' Ġunju 1997.Il-PresidentHans Van Mierlo[1] ĠU L 151, ta' l-10.6.1997, pġ. 1.--------------------------------------------------